Uutuuskirjan mukaan suomalaisnuorten tulevaisuuden kuva on synkkä. Venäjä, maahanmuutto, terrorismi ja kansan kahtiajako huolettavat.

Suomalaisnuorten kuva tulevaisuudesta ei ole ruusuinen.

Tänään julkaistavassa Pelottaako? Nuoret ja turvallisuuden tulevaisuus -kirjassa kerrotaan nuorten arvioivan, että seuraavan kymmenen vuoden aikana Suomen turvallisuus heikkenee tuntuvasti.

Useat uskoivat myös henkilökohtaisen turvallisuutensa heikkenevän.

Aalto-yliopiston kyberturvallisuuden professorin Jarno Limnéllin ja sotatieteiden tohtori Jari Rantapelkosen kirjan perustana on tutkimus nuorten turvallisuuden näkemyksistä ja tunteista.

– Arvioita Suomen ja suomalaisten tulevaisuudesta oli yhtä monta kuin tutkimukseen osallistunutta nuorta. Yleinen ennuste Suomen tulevaisuudesta on nuorilla kuitenkin varsin pessimistinen, kerrotaan kirjassa.

Alueelliset turvattomuutta aiheuttavat erot nousevat vahvasti esille kirjassa.

Pääkaupunkiseutu

Kirjan mukaan henkilökohtaisen turvallisuuden nykyinen tila koetaan heikoimmaksi pääkaupunkiseudun nuorten keskuudessa.

He ovat kuitenkin ainoita, jotka uskovat henkilökohtaisen turvallisuutensa kehittyvän myönteiseen suuntaan tulevan kymmenen vuoden aikana.

” En voi kuvitella, että Suomi täyttäisi 200 vuotta. Niin paljon konflikteja on tulossa.

Pääkaupunkiseudun nuorten suurimpana huolena on yhteiskunnan kahtia jakautuminen ja eriarvoisuuden lisääntyminen, erityisesti hyvin ja heikosti toimeentulevien välillä. Venäjää ei pelätty kuten muualla.

– En voi kuvitella, että Suomi täyttäisi 200 vuotta. Niin paljon konflikteja on tulossa, pääkaupunkiseudulla asuva 23-vuotias mies sanoi kirjan mukaan.

Itä-Suomi

Suomen turvallisuuden nykytilaa arvioidaan kriittisimmin Itä-Suomessa. Siellä puhutti kirjan mukaan ”arvaamaton Venäjä”. Kuitenkin Itä-Suomessa koettiin Venäjän lisäksi Isis ja osin myös Nato uhaksi Suomelle.

Venäjä aiheuttaa huolta etenkin Itä-Suomessa.­

Itä-Suomen nuoret arvioivat, että Suomen turvallisuus heikkenee merkittävästi seuraavan kymmenen vuoden aikana.

– Suomalaisuus on häviämässä, kulttuurit sekoittuvat. Mitä edes on suomalaisuus sadan vuoden päästä? itäsuomalainen 21-vuotias nainen kysyi.

Länsi-Suomi

Länsi-Suomen nuoret arvioivat nykyisen henkilökohtaisen turvallisuuden tason ja Suomen turvallisuuden tason korkeammaksi kuin nuoret muualla Suomessa. Kuitenkin he uskoivat niin oman kuin Suomen turvallisuuden heikkenevän seuraavan kymmenen vuoden aikana.

Muun muassa maahanmuutto huolettaa alueen nuoria.

Maahanmuutto huolestuttaa monia.­

Länsi-Suomessa Suomeen kohdistuvan uhkakirjon laajuus nähtiin kirjan mukaan laajempana verrattuna muihin nuoriin.

Kansainväliset konfliktit, terrorismi, Naton ja Venäjän konflikti, ilmastonmuutos ja poliittiset ääriliikkeet puhuttivat länsisuomalaisia nuoria.

Pohjois-Suomi

Pohjoissuomalaisten nuorten mielestä niin henkilökohtainen kuin Suomen turvallisuus heikkenevät.

Pohjois-Suomessa koetaan erityisesti, että viranomaisten resurssien vähyys ja vähentäminen eivät ole oikea tie turvallisuuden takaamiseksi. Pohjois-Suomessa yleisen hyvinvoinnin takaaminen, turvallisuuden tasavertaisuus sekä maahanmuutto huolettavat nuoria.

Myös yleinen hyvinvointi aiheuttaa huolta.­

– Muut määrittävät meidän tulevaisuutemme. Suomi voi kadota. Vaarallisen tulevaisuuden määräävät muut, 26-vuotias mies sanoi.

”Nuorilla pessimistinen näkemys”

Pelottaako? Nuoret ja turvallisuuden tulevaisuus -uutuuskirjan toisen tekijän sotatieteiden tohtori Jari Rantapelkosen mukaan nuorten arviot tulevaisuudesta yllättivät negatiivisesti.

– He ajattelivat, että turvallisuus tulee lähivuosina heikkenemään, Rantapelkonen sanoi Ilta-Sanomille.

Rantapelkosen mielestä ratkaisu pessimismiin olisi Suomen henkisen tilan uudistaminen.

– Ei tämä turvallisuustilanne oikeasti ole niin huono eikä tulevaisuus siinä mielessä kovin pessimistinen. Asia riippuu meidän kyvyistä ja asenteista ja on meidän suomalaisten käsissä.

Rantapelkosen mukaan esimerkiksi keskustelukulttuurin parantaminen somessa voisi vähentää nuorten pelkoja. Lisäksi pitäisi pyrkiä vahvistamaan päätöksentekoon koettua luottamusta.

– Pessimismi liittyy myös taloudelliseen tilanteeseen.

Turussa viime kuussa tapahtunut hyökkäys ei näy vastauksissa, koska kyselyt suomalaisnuorille tehtiin viime vuonna.

– Esimerkiksi Oulun haastateltujen joukossa nousi erityisesti esiin maahanmuuttoon liittyvät kysymykset. Ne näyttäytyivät nuorille siten, ettei viranomaisilla ole käsitystä virroista, joita tulee Eurooppaan.